Nog ŉ dodelike ongeluk op Pta-paaieVerkeer is erg vertraag weens die ongeluk. Foto: @HusainSayanvala / Twitter Skaars ŉ dag nadat drie mense dood is in ŉ trompop botsing in Pretoria, is nog drie mense Saterdag dood toe ŉ motor en Hyundai-vragmotor gebots het. Chris Botha, woordvoerder van Netcare 911, het gesê die jongste ongeluk het op die N14-snelweg naby die R55-afrit in Centurion plaasgevind. “Volgens inligting van die toneel het die vragmotor, met werkers daarop, en die motor gebots, waarna die vragmotor omgeslaan het,” het Botha gesê. “Die werkers is uit die vragmotor geslinger toe dit omgeslaan het.” Twee mans en ŉ vrou was reeds dood toe paramedici by die toneel opgedaag het. Vier mense het kritieke beserings opgedoen terwyl die ander matig beseer is. Paramedici het hard gewerk om die beseerdes te stabiliseer waarna hulle na verskeie hospitale geneem is vir verdere behandeling. Maroela Media het vroeër berig drie mense is dood en twee kritiek beseer nadat twee voertuie Vrydagaand reg van voor op Honingnestkransstraat in Onderstepoort gebots het. ŉ Man is tydens die trefslag uit een van die voertuie geslinger en is dood. Twee mense se liggame is in ŉ voertuig, wat ná die botsing aan die brand geslaan het, gevind. Hulle het onherkenbaar verbrand. Omstandighede rakende albei ongelukke word ondersoek.